A FLEGT-rendelet 7. cikke (1) bekezdésének megfelelően minden tagállam kijelölt illetékes hatóságot vagy illetékes hatóságokat , és egy tagállam (Portugália) kivételével minden jelentéstevő tagállam tájékoztatást adott az illetékes hatóságokat kijelölő jogalkotási aktusról.

Kilenc tagállam a vámhatóságot jelölte ki a FLEGT-engedélyezés tekintetében illetékes hatóságként vagy az illetékes hatóság részeként. 19 tagállamban a vámhatóság és az illetékes hatóság külön hatóság. Utóbbi tagállamokban fontos, hogy legyenek érvényben annak biztosítására szolgáló rendelkezések, hogy a hatóságok hatékonyan együttműködhessenek a FLEGT-engedélyek feldolgozása terén. Az illetékes hatóságnak képesnek kell lennie arra, hogy a releváns feladatokat a vámhatóságokra ruházza és megszerezze az ahhoz szükséges információkat, hogy ellenőrizze, megfelel-e a FLEGT-engedély egy-egy adott szállítmánynak. Ez a feladatátruházás az összes ilyen tagállamban megvalósult, megállapodás vagy egyetértési megállapodás alapján. Az adatcsere gyakorisága és megszervezése tagállamonként eltérő volt.

2.2Az importált faanyag mennyisége és a kapcsolódó FLEGT-engedélyek száma

Engedélyek száma

2017-ben 26 tagállam (az összes tagállam Lettország és Luxemburg kivételével) kapott FLEGT-engedélyeket. A jelentések szerint összesen 28 826 FLEGT-engedélyt kaptak, az engedélyek száma tagállamonként jelentősen eltér (1. ábra). Az illetékes hatóságok a kapott FLEGT-engedélyek több mint 98 %-át (28 467 db-ot) érvényesítették/jóváhagyták.

Importált mennyiségek

Az érvényesített FLEGT-engedélyek alapján 2017-ben több mint 658 millió kg FLEGT-engedéllyel rendelkező faanyag és fatermék került behozatalra. A bejelentett tömeg alapján az EU-ba importált, FLEGT-engedéllyel rendelkező legfontosabb termékkategóriák a következők voltak: papírtermékek (HR 4802 és 4803), bútorok (HR 9403 és 9401), rétegelt lemez, furnérozott panel és hasonló réteges faáru (HR 4412), ács- és épületasztalos-ipari termékek (HR 4418) és összefüggő (folytatólagos) összeillesztésre előkészített faáru (HR 4409) (2. ábra). E termékek tekintetében a legfontosabb importáló tagállamokat a 3. ábra mutatja.

* Rétegelt lemez, furnérozott panel és hasonló réteges faáru.

2. ábra: Az Indonéziából az EU-ba 2017-ben, érvényesített FLEGT-engedéllyel behozott termékek mennyisége, bejelentett HR-kód** és bejelentett tömeg (kg) szerint*** (a HR-kódok teljes leírását lásd az A. mellékletben). ** Ahol lehetséges, 6 jegyű HR-kódokat használtunk; 4 jegyű HR-kód csak ott szerepel, ahol a tagállamok is ezt használták a bejelentésnél. *** A mennyiséget 28 331 FLEGT-engedélyen (>99 %) tüntették fel tömeg alapján, ami nem biztos, hogy a teljes kereskedelmet tükrözi.

Taxonok szerinti import

A kereskedelmi adatok taxonok szerinti bontásáról a 2017-ben jelentést tevő 26 tagállamból 23 nyújtott be adatokat. Magyarország, Hollandia és az Egyesült Királyság, amelyek összesen 311,1 millió kg faanyagot importáltak az érvényesített FLEGT-engedélyek alapján, nem szolgáltattak adatot az importált fajokról. Emellett több mint 498 000 kg, érvényesített FLEGT-engedéllyel behozott faanyag esetében a többi 23 tagállam sem adott meg taxonokat.

2017-ben összesen 115 különféle fajt és 57 magasabb rendszertani kategóriát (pl. nemzetség) jelentettek be külön-külön az érvényesített FLEGT-engedélyeken (összesen 176,5 millió kg mennyiségben), a taxonómiai szempontból vegyes szállítmányok mennyisége pedig 170,7 millió kg volt. A külön bejelentett taxonok esetében a legnagyobb mennyiségben behozott taxon (tömeg alapján) az Acacia mangium (egy akácfaj), a Shorea (meranti) és a Tectona grandis (tikfa) volt.

A FLEGT-engedélyek feldolgozása

A FLEGT-engedélyek feldolgozására 20 tagállamban használták a FLEGIT/TRACES rendszert, és 9 tagállam használta a nemzeti rendszerét; Ausztria a FLEGIT/TRACES rendszert és a nemzeti rendszert is használta. A tagállamok a benyújtott FLEGT-engedélyek formátumáról is beszámoltak; 14 tagállam jelentette, hogy többféle formátumban is kapott FLEGT-engedélyeket. Összesen 19 tagállam számolt be papíralapú engedélyek benyújtásáról, 18 a FLEGIT/TRACES rendszeren keresztüli benyújtásról, három tagállam a nemzeti elektronikus rendszereken keresztüli benyújtásról, kettő pedig e-mailen keresztüli benyújtásról.